
	Európske hlavné mesto Vianoc - BARCELONA 
(s komentovanou prehliadkou Sagrada Familia)



Katalánska metropola, neodmysliteľne spätá s najznámejším predstaviteľom modernizmu Antonim Gaudim, ktorý dokázal postaviť stavby, vyrážajúce dych celému svetu a zabezpečil jej trvalý prílev turistov. Jedno z najpríjemnejších európskych miest sa vám v decembri predstaví inak – odeté do tisícok svetiel, s vôňami z vianočných trhov a príjemného zimného slnka.... Čaká nás aj prehliadka dominanty Sagrada Familia, ktorá je po dlhých 140 rokoch konečne dokončená. Príďte spoločne s nami posúdiť, či Barcelona získala tohtoročný titul Európskeho hlavného mesta Vianoc oprávnene 
Program zájazdu:
1.deň: Ranný odchod pravidelnou linkou z Bratislavy, príchod do Barcelony pred obedom. Transfer do hotela, kde sa po zložení batožín vrhneme do víru tohto kozmopolitného mesta. V rámci prvej prehliadky spoznáme staré mesto Barri Gotic. Necháme na seba dýchnuť atmosféru stredoveku a prejdeme sa úzkymi kľukatými uličkami a kamennými námestiami tejto štvrte, kde na reálny čas možno zabudnúť v útulných kaviarničkách a pri stredovekej hudbe. Neminieme neďaleký pulzujúci  bulvár La Rambla,  na konci ktorého stojí socha Krištofa Kolumba. Bulvár je preslávený živými sochami, hudobníkmi, mímami a potulnými obchodníkmi, ktorí predávajú snáď všetko. Voľno na obed. Nad celou štvrťou sa čnie veža barcelonskej katedrály, ktorá patrí medzi najznámejšie gotické stavby mesta. Práve pred ňou nájdeme najstarší a najznámejší vianočný trh (Fira de Santa Llúcia) v Katalánsku, ktorý sa tu koná už od r. 1786. Je zameraný najmä na remeslá, tradície, ručné výrobky, umelecké predmety či ozdoby. Všade tu nájdete predmety spojené s miestnymi vianočnými zvykmi ako kúsky dreva s tvárou (Tióde Nadal), ktoré tu deťom nosia vianočné darčeky, či čudné postavičky Caganera (chlapíka v podrepe), ktoré pridávajú do betlehemov. Na neďalekom námestí pred radnicou (Plaça de Sant Jaume) zas každoročne nájdeme hlavný mestský betlehem, ktorý má v posledných rokoch vcelku modernú umeleckú interpretáciu. Po zotmení sa tu na fasádach premietajú zaujímavé svetelné inštalácie, ktoré umocňujú sviatočnú atmosféru. Spoločná večera v meste.
2.deň: nás po raňajkách čaká deň zasvätený Gaudimu. Hoci ho niektorí označujú za šialenca, iní za génia, skôr ako v roku 1926 zahynul pod kolesami električky, podpísal sa na meste mnohými impozantnými stavbami. Prejdeme sa po jeho stopách a spoznáme exteriéry viacerých jeho diel. V minulosti  nazývaná  Casa Milà, je dnes známa ako La Pedrera (kameňolom) vďaka nerovnomernej fasáde zo šedého kameňa. Casa Battló na rohu rušnej križovatky ponúka zo strechy fascinujúci výhľad na vežičky a ulice Barcelony rozprestierajúce sa na okolí. Či Casa Vicens, čo je vôbec prvý Gaudiho významný projekt. Všetky tieto architektonické skvosty sú charakteristické prekrásnou výzdobou, farebnosťou a očarujúcimi prepracovanými detailmi. Prechádzku zakončíme jeho majstrovským dielom, monumentálnou bazilikou Sagrada Família. Práve pred ňou sa koná druhý najstarší trh v meste, ktorý vznikol v r. 1960, ako „rozšírenie“ trhu Fira de Santa Llúcia, ktorý už remeselníkom kapacitne nestačil. Vznikla tak každoročná tradícia s najkrajšou kulisou v meste. Napriek tomu, že sa nachádza pred „najkomerčnejšou“ pamiatkou v meste, chodia sem nakupovať celé katalánske rodiny a zachováva si tak svoju autenticitu a domácu atmosféru. Vzduch tu vonia sladkým churros, pečenými gaštanmi, či sladkými zemiakmi. Rozchod na obed a trhy po ktorom už bude nasledovať komentovaná prehliadka baziliky s miestnym sprievodcom, ktorá zahŕňa výklad zameraný na architektúru, históriu a skrytú symboliku tohto jedinečného diela. Sprievodca vás prevedie kľúčovými časťami baziliky a vysvetlí detaily, ktoré by ste si sami nevšimli. Po prehliadke bude priestor na individuálne voľno v interiéri. V cene je aj vstup do podzemného múzea, kde sú Gaudiho pôvodné sadrové modely, historické náčrty, plány dostavby a pohľad do fungujúcej dielne súčasných architektov. (záujem o vstup prosím uviesť v poznámke pri prihlásení). Po prehliadke sa presunieme do prístavu, kde sa koná vianočný trh známy ako Nadal al Port (Vianoce v prístave). Patrí medzi najmodernejšie, najväčšie a vizuálne najatraktívnejšie predvianočné podujatia v meste. Na rozdiel od historických trhov v centre vsádza tento prístavný trh na jedinečné spojenie vianočnej atmosféry, morského vzduchu a moderných svetelných atrakcií. Nájdete tu obrie svietiace koleso, ktoré ponúka panoramatický výhľad na rozsvietenú Barcelonu, more a jachty kotviace v prístave. Je tu aj najväčší LED stromček v Katalánsku, historické plavidlá z Barcelonského námorného múzea, ktoré sú slávnostne vysvietené, či zaujímavý plávajúci betlehem na mori. Koná sa tu tiež kultúrny program so živou hudbou, vystúpeniami pouličných umelcov, či akrobatov. Individuálne voľno.
3.deň: nás ešte čaká do neskorého popoludnia individuálny program, ktorý môžete stráviť podľa svojho gusta. Či už sa vrátite navštíviť niektorú z Gaudiho pamiatok zvnútra (odporúčame kúpiť lístok online v predstihu), prípadne jedno z jeho najikonickejších diel Park Güell, plný farebných mozaík a zvlnených línií, alebo sa rozhodnete pre jedno z najväčších a najvýznamnejších akvárií v Európe, je len na vás. Pre milovníkov športu bude atraktívna návšteva  múzea jedného z najúspešnejších futbalových klubov na svete – FC Barcelona. Nevynechajte ani príjemnú zimnú prechádzku na pláži s posedením na niektorej z vyhrievaných terás. Poprechádzať sa môžete aj v historicky najstaršom mestskom verejnom parku Parc de la Ciutadella s veľkolepou barokovou fontánou, romantickým jazierkom, či mamutom v životnej veľkosti. Náš sprievodca vám rád poradí. V podvečerných hodinách presun  na letisko, predpokladaný príchod do Bratislavy pred 22. hodinou.

	Termín zájazdu:  12.12. – 14.12. 2026        Cena zájazdu:  649 EUR

	Cena zahŕňa:

	✓  leteckú dopravu na trase Bratislava – Barcelona – Bratislava vrátane letiskových poplatkov
✓  2x ubytovanie 3*** hoteli v Barcelone s raňajkami
✓  služby skúseného slovensky hovoriaceho sprievodcu
✓  poistenie proti insolventnosti
✓  1x spoločná večera
✓  autobusový transfer z letiska do hotela a späť

	Cena nezahŕňa:

	ⓘ  komplexné cestovné poistenie UNION – (zahŕňa aj storno zájazdu, v prípade onemocnenia, hospitalizácie atď.)
ⓘ pobytová taxa (povinné!) – cca 7€/noc
ⓘ  príplatok za jednolôžkovú izbu - 90€/pobyt
ⓘ komentovaná prehliadka Sagrada Familia – dospelý 30€, senior 23€ (záujem o vstup uviesť v prihláške!)
ⓘ lístky na MHD – cca 13€

